Fekruna oħra titla' tbid fl-Għadira
Imtella' Awwissu 11, 2020 - Aġġornata 11 Ta' Awwissu, 2020 5:34pm Għar-raba darba dan is-sajf, fekruna tal-baħar telgħet tbid madwar mitt bajda fir-ramel. Din is-sena qiegħda titqies bħala waħda rekord, għax b'differenza mill-aħħar tmien snin, din is-sena, minflok waħda, telgħu ibidu erba' fkieren. Hekk kif il-fekruna li biedet il-bieraħ intlemħet mill-pubbliku tiela' fuq il-bajja tal-Għadira, l-Awtorita tal-Ambjent u r-Riżorsi aċċertat li l-bejta ma tiġix mitiefsa, minħabba li l-fekruna komuni hija speċi protetta u hija importanti għall-ħajja marittima. Ir-rapreżentanta tan-Nature Trust Annick Bonello kienet fuq il-bajja waqt li l-fekruna telgħet tbid, għall-ħabta tad-disgħa ta' filgħaxija. "Telgħet u għamlet passaġġ, imbagħad bdiet tħaffer il-bejta, biedet il-bajd u fi żmien, siegha, siegha kwart reġgħet lura." Wara li kkonfermat il-post ta' fejn jinsabu l-bajd, li jkunu madwar 30 ċentimentru taħt ir-ramel, l-Awtorità għall-Ambjent u r-Riżorsi ipproteġiet il-post b'ilqugħ, biex il-bajd tal-fkieren ma jintmessux. Is-sinjura Bonello spjegat kif il-bejta li tinsab ftit metri 'l bogħod minn bejta oħra bħalha, hija probabilment mill-istess fekruna. "Hemm qisu tnax il-ġurnata differenza, li jagħti lok li jista' jkun, mhux dejjem nistgħu ngħidu mija fil-mija, li tkun l-istess omm, l-istess fekruna. Dan nistgħu nanalizzawh iżjed tard meta jfaqqsu, imbagħad jieħdu samples ta' bajd li ma faqqsux, jieħdu d-dna u jikkomparaw ma' xulxin." Ir-rappreżentanti tan-Nature Trust qed jipproteġu l-bejta lejl u nhar, bis-Sinjira Bonello tispjega li l-bajd tal-fkieren huma fraġġli u sensittivi ħafna għall-istorbju u d-daqqiet. "Huma soft ħafna, qishom blalen tal-ping pong, jiġifieri jekk ikun trempling ser jitgħaffġu, jew xi ħadd idaħħal xi umbrella. Però kien hemm cooperation minn nies ta' hawn Anki min għandu l-umbrelel. Għamlu l-enclosure u kollox baqa' għaddej normali." Meta jfaqqsu għall-bidu ta' Ottubru, huwa mistenni li f'temp ta' ġimagħtejn ser ikunu faqqsu madwar mitejn fekruna fil-bajja tal-Għadira biss.